РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број: 06-178/-21

11. маj 2021. године

Б е о г р а д

З А П И С Н И К

9. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ

ОДРЖАНЕ 11. МАЈА 2021. ГОДИНЕ

 Седница је почела у 9.30 часова.

 Седницом је председавала Катарина Ракић, председник Одбора.

 Седници су присуствовали чланови Одбора: Зоран Бојанић, Никола Војиновић, Mаја Грбић, Никола Кожовић, Мирослав Милојевић, Милутин Мркоњић, Горан Пекарски, Бојан Торбица и Славенко Унковић.

 Седници су присуствовали заменици чланова Одбора: Рајка Матовић ( заменик Дејана Кесера) и Снежана Петровић (заменик Крста Јањушевића).

 Седници нису присуствовали чланови Одбора: Арђенд Бајрами, Ивана Николић, Адријана Пуповац, Самир Тандир и Милан Урошевић, нити њихови заменици.

 Седници су присуствовали из Министарства грађевинарства, саобраћаја и инфраструктуре; Вида Јерковић, начелник одељења у сектору за железнички и интермодални саобраћај, и Милош Станојевић, саветник.

Пре преласка на утврђивање дневног реда, председник Одбора је предложила да другу тачку Дневног реда Одбор не разматра с обзиром да је накнадно добијено обавештење да је у надлежности Министарства унутрашњих послова, а не Министарства грађевинарства, саобраћаја и инфраструктуре.

 Одбор је, једногласно (11 гласова ,,за“), у складу са предлогом председника Одбора усвојио следећи

Д н е в н и р е д:

1. Разматрање Предлога закона о изменама и допунама Закона о уговорима о превозу у железничком саобраћају, који је поднела Влада (број 011-692/21 од 19. априла 2021. године).

 Пре преласка на рад према утврђеном Дневном реду, Одбор је, једногласно (11 гласова „за“) усвојио Записник 7. седнице Одбора одржане 25. марта 2021. године.

|  |  |
| --- | --- |
| Прва тачка Дневног реда: **Разматрање Предлога закона о изменама и допунама Закона о уговорима о превозу у железничком саобраћају, који је поднела Влада** |  |

У уводном излагању Милош Станојевић, представник Министарства, је истакао да измене закона које се предлажу иду у три правца. Први правац јесте даљи процес усклађивања са регулативом Европске уније из области железничког саобраћаја, односно Уредбом 1371/2007 о правима и обавезама путника у железничком саобраћају. Навео је да ова промена представља обештећење путника у железничком саобраћају у случају кашњења воза. Друга измена, која је предложена се односи на усклађивање са терминологијом која је коришћена у Закону о железници из 2018. године. Трећи правац измена се односи на отклањање техничких недостатака, које се налазе у тексту основног Закона и ближе уређује поједине одредбе које нису биле јасно формулисане у Закону.

С обзиром да није било пријављених за дискусију чланови Одборa су се изјаснили о овој тачки дневног реда.

Одбор је, у складу са чланом 155. став 2. Пословника Народне скупштине, одлучио, једногласно (12 гласова „за“), да предложи Народној скупштини да прихвати Предлог закона о изменама и допунама Закона о уговорима о превозу у железничком саобраћају, у начелу.

За известиоца Одбора на седници Народне скупштине одређенa је Катарина Ракић, председник Одбора.

На седници Одбора вођен је тонски запис.

Седница је закључена у 9.40 часова.

СЕКРЕТАР ОДБОРА ПРЕДСЕДНИК ОДБОРА

 Биљана Илић Катарина Ракић